
A digitális fizetési megoldások kockázatai

ÖSSZEFOGLALÁS
A digitális fizetési megoldások kockázatai
A mai felgyorsult világban napról napra találkozunk számos innovációval az élet minden részén. Ez a rohamos fejlődés a pénzügy területén is megfigyelhető, legyen szó akár a mesterséges intelligencia használatáról, a mobilpénztárcákról vagy a mobilbankolásról. Olyan mértékben felkeltette az érdeklődésemet a pénzügynek ez a területe, hogy elhatároztam, mindenképpen ezt választom dolgozatom témájául.
Kutatásom fő célja, hogy a Fintech újításokat, azon belül a digitális fizetési és adatvédelmi megoldásokat is vizsgáljam.
A kutatásomat először egy primer kérdőíves felméréssel kezdtem, melyben a Fintech újítások, az adatvédelem, a META pénzügyi szolgáltatásai, a mesterséges intelligencia pénzügyi alkalmazása és a Revolut felhasználók preferenciáival kapcsolatos hipotéziseimet kívántam tesztelni. Az adatokat IBM SPSS-es statisztikai programmal értékeltem ki. A megfelelő statisztikai próbák kiválasztása a vizsgált változók minősége, eloszlása, egymással való kapcsolata alapján történt. Elsősorban kereszttábla elemzéseket, khí-négyzet próbákat, Kruskal-Wallis-próbákat, Kolmogorov-Szmirnov-próbákat, valamint Cramer-féle asszociációs együtthatót alkalmaztam.
Kérdőíves felméréseim fő következtetései a következők:
Míg a mesterséges intelligencia nyújtotta innovációk, valamint a fizetési módok igénybe vételére csupán az életkor volt meghatározó tényező, addig a Fintech cégek újításai esetén az életkoron túl az iskolázottság is fontos szereppel bír.
Az adatvédelmi tájékoztatók kapcsán megfigyelhető volt, hogy míg online vásárlás, valamint a Revolut használat terén tudatosok, addig a közösségi média használata során kevésbé körültekintőek az emberek.
Az eredményeim rávilágítottak a pénzügy ezen területének a fejlesztendő lehetőségeire, valamint irányvonalat mutatnak a pénzügyi szolgáltatók számára.



